Aalborg Kommune har søgt staten om et tilskud på 150 millioner kroner til etableringen af en ny cykel- og gangbro over Limfjorden mellem Stigsborg-grunden og Musikkens Hus. - Vi vil jo rigtig gerne have, at der er flere, som kommer op på cyklen. Så det, at man kan tage en genvej over fjorden med sådan en cykel- og gangbro, vil jo absolut betyde, at flere vil bruge det som et fulddygtigt alternativ frem for at tage bilen hver gang, siger Jan Nymark Thaysen (V), rådmand i By- og Landskabsforvaltningen i Aalborg Kommune. Udover at forbedre infrastrukturen for den nye bydel i Nørresundby, skal broen også blive et vartegn for byen. - Samtidig synes jeg også, at dem, som bor på sydsiden, får en genvej til en den 120.000 kvadratmeter store, nye park her på Stigsborg. Det vil også komme borgere på sydsiden af fjorden til gavn, siger rådmanden. - Så der er mange gode facetter i det her. De betaler Pengene er søgt gennem en pulje hos Transportministeriet, der er øremærket til initiativer, der skal bidrage til, at Danmark hænger bedre sammen, og samtidigt være med til at understøtte en grønnere fremtid. Kommunen har allerede fået tilsagn om tilskud til broen i omegnen af 200 millioner kroner. Det er PFA og entreprenørfirmaet A. Enggaard, der bidrager med tilsammen 100 mio. kroner, og det samme gør Aalborg Kommune.
En ny cykel- og gangbro til 350 millioner skal forbedre infrastrukturen i Aalborg Kommune.